同成都尹吳仲庶運判韓持正會飲
作者：范純仁
朝代：宋

paragraphs: 宦遊鮮寧居，未定即奔走。
踰年官岷峨，較昔已云久。
所喜風物繁，聯職多舊友。
平生道義心，相期各白首。
公餘事招尋，談笑共尊酒。
時方積雨歇，凉氣生戶牖。
紅蘂照平池，蒼烟羃高柳。
清歡正蕭散，離思已紛糾。
後遇復何鄉，此樂能再不。
念初撫遐氓，力薄顔亦厚。
飽歷風波危，僅脫虎狼口。
何當掛塵冠，杖屨醉林藪。
俯仰適所願，榮利亦何有。
世故浩難必，逍遥慕莊叟。